Nancy Pelosi ávítir Trump á fundi í Hvíta húsinu . Það er til marks um skilningsleysi Trumps og nóta hans á konum og kvenréttindum að eftir misheppnaðan fund hans , Pelosi o.fl. í Hvíta húsinu um daginn dreifði Trump þessari mynd sem Shealah Craighead tók fyrir AP fréttastofuna vegna þess að honum fannst myndin sýna algeggjaða frekjudollu . Aðrir sáu náttúrlega hið augljósa - þarna er sterk kona sem stendur uppi í hárinu á feðraveldinu og lætur bjána ekki eiga neitt inni hjá sér . Ekki er hægt að segja að það sé sennilegt að Bandaríkjaþing svipti Donald Trump forseta embætti sínu en það er þó ekki útilokað . Enn ólíklegra er að Mike Pence varaforseti verði jafnframt hrakinn úr embætti , en það er þó samt ekki alveg útilokað heldur . Og ef það gerist verður Nancy Pelosi forseti Bandaríkjanna . Stjórnskipan Bandaríkjanna gerir nefnilega ráð fyrir að ef bæði forseti og varaforseti deyja í embætti eða forfallast af einhverjum ástæðum , þá skuli forseti fulltrúadeildar þingsins taka við embættinu og gegna því þar til næst á að kjósa til forseta . „ Speaker of the House of Representavies , “ heitir embættið á ensku . Pelosi hefur gegnt þessu starfi síðan í byrjun janúar þegar fulltrúadeildin kom saman eftir að demókratar náðu meirihluta í deildinni í kosningum síðla árs í fyrra . Hún hafði verið leiðtogi minnihluta demókrata í fulltrúadeildinni síðan 2011 . Frá 2007 til 2011 var hún forseti deildarinnar en varð nú aftur þriðji hæstsetti valdamaður landsins , að minnsta kosti að nafninu til , á eftir forseta og varaforseta . Engin kona hefur komist jafn hátt í stjórnkerfi Bandaríkjanna og hún . Nancy Pelosi fæddist 26. mars 1940 í borginni Baltimore í Maryland . Faðir hennar hét Thomas D'Alesandro og var sonur innflytjenda frá Abruzzo-héraði á Ítalíu . Hann gerðist fasteignasali og tryggingasölumaður , fór svo út í pólitík og sat átta ár í fulltrúadeildinni í Washington og var svo borgarstjóri í Baltimore í önnur átta ár . Móðir Nancy hét Annunciata og var húsmóðir og líka á kafi í pólitík . Hún fæddist á Suður-Ítalíu en flutti ung til Bandaríkjanna . Þau D'Alesandro hjónin eignuðust fimm syni og eina dóttur . Einn sonanna fylgdi í kjölfar föður síns sem borgarstjóri í Baltimore um tíma . Nancy ólst því upp í rammpólitísku umhverfi . Hún var til dæmis viðstödd embættistöku John F. Kennedys árið 1961 og hlustaði á hann halda ræðuna sína frægu þar sem hann sagði meðal annars : „ Spyrjið ekki hvað getur land ykkar gert fyrir ykkur , heldur hvað þið getið gert fyrir land ykkar . “ Nancy lærði stjórnmálafræði og lauk námi 1963 . Sama ár gekk hún að eiga jafnaldra sinna Frank Pelosi , upprennandi kaupsýslumann af ítölskum ættum , sem er frá Kaliforníu . Þau eignuðust á átta árum fjórar dætur og einn son . Yngsta dóttirin er allkunnur fréttamaður og kvikmyndagerðarmaður og hefur gert mikið af heimildarmyndum fyrir sjónvarpsstöðina HBO , ekki síst um hlutskipti alþýðufólks og velferðarmál ýmisleg , auk þess að gera myndir um stjórnmál . Frank Pelosi , eiginmaður Nancy , hefur stundað fjárfestingabrask og hlutabréfaviðskipti með afar góðum árangri . Þau hjón eiga til dæmis hlutabréf í Apple , Facebook og Disney og hún reiknast sem um það bil 15. ríkasti þingmaðurinn á Bandaríkjaþingi með eignir upp á um 30 milljónir dollara , 3,6 milljarða íslenskra króna . Á áttunda áratugnum byrjaði Nancy að láta mjög að sér kveða innan Demókrataflokksins í Kaliforníu . Framan af stússaði hún fyrst og fremst í fjáröflun og skipulagningu bak við tjöldin . Hún sagði þá að hún hefði engan áhuga á framboði til opinbers embættis . Hún var hins vegar mjög handgengin Philip Burton sem var lengi þingmaður í fulltrúadeildinni í Washington fyrir San Francisco . Hann lést 1983 og þá varð ekkja hans , Sala , þingmaður í hans stað . Snemma árs 1987 var Sala orðin fársjúk og lá banaleguna . Á dánarbeðinu kallaði hún Pelosi til sín . Sala lét Pelosi lofa sér að sækjast eftir því að verða eftirmaður sinn í fulltrúadeildinni . Þegar Sala lést vann Pelosi prófkjör innan Demókrataflokksins naumlega , en lagði svo andstæðing sinn úr Repúblikanaflokknum auðveldlega í kosningum um fulltrúadeildarsætið í Washington síðla árs 1987 . Allar götur síðan hefur hún verið endurkjörin á tveggja ára fresti , oftast með um eða yfir 80 prósent atkvæða . Fljótlega eftir að Pelosi settist á þing þótti ljóst að hún væri heilmikill skörungur . Sjálf hafði hún ekki verið viss um að hún myndi kunna vel við sig á þingi , en þegar til kom var hún eins og fiskur í vatni . Átök og glímur áttu vel við hana , og hún var kjörinn leiðtogi demókrata í fulltrúadeildinni upp úr aldamótum og árið 2007 varð hún sem sagt forseti fulltrúadeildarinnar eftir að demókratar náðu meirihluta í þingdeildinni . Hún tók við embættinu af repúblikananum Dennis Hastert . Hann reyndist síðar vera bæði fjársvikari og barnaníðingur , en það er önnur saga . Pelosi er að flestu leyti klassískur demókrati á bandaríska vísu . Hún er mjög frjálslynd í flestum samfélagsmálum en á miðjunni í því sem snertir peninga - og efnahagsmál . Meðan Barack Obama var að koma í gegn ráðstöfunum sínum í heilbrigðismálum , Obamacare , var hún dyggasti bandamaður hans í þinginu . Hún missti embætti forseta fulltrúadeildarinnar 2011 þegar repúblikanar endurheimtu meirihluta í þinginu en hélt áfram sem leiðtogi demókrata og lét engan bilbug á sér finna þótt árin færu að færast yfir . Eftir að demókratar náðu aftur meirihluta í fyrra fannst sumum að Pelosi væri helstil íhaldssöm til að taka aftur við forsetaembætti fulltrúadeildarinnar . Demókrataflokkurinn væri kominn lengra til vinstri en áður en hún væri nú fulllangt til hægri í flokknum . En hún náði vopnum sínum og tryggði sér forystuhlutverkið . Um tíma virtist stefna í erjur milli hennar og hinna róttækustu demókrata á borð við Alexandriu Oscasio-Cortez en þeim tókst að slíðra sverðin og ákváðu að einbeita sér að baráttunni gegn Trump fremur en innri sundurþykkju . Það virðist nú vera alrangt . 10. nóvember 2019 Ef Húnakóngur hefði ekki fengið blóðnasir Atli Húnakóngur var kallaður „ reiði guðs “ , svo blóðþyrstur var hann . Allar athugasemdir eru ábyrgð á þeirra sem þær skrifa .